和孫長史秋日臥病
作者：駱賓王
朝代：唐

paragraphs: 霍第疏天府，潘園近帝臺。
調弦三婦至，置驛五侯來。
尚想歡娛洽，吁嗟歲月催。
金壇分上將，玉帳引瓌材。
決勝鯨波靜，騰謀鳥谷開。
白雲淮水外，紫陌灞陵隈。
節變驚衰柳，笳繁思落梅。
調神和玉燭，掞藻握珠胎。
悵矣欣懷土，居然欲死灰。
還因承雅曲，暫喜躍沈鰓。